Diari Oficial de la Generalitat Valenciana


Sumari del DOGV 3472, del 13-04-1999 (1999/2609)

Informació pública de les bases de la convocatòria per a la provisió de tres places d’enginyer industrial.
----------------------------------------------------------------------------------------------------------

### Dades del document

Número de DOGV
:   3472

Data del DOGV
:   13-04-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/2609


Data del document
:   03-03-1999

Organisme emissor
:   Ajuntament de València

Tipus de document
:   Convocatòria

Descriptors 

:   * València
    * enginyer
    * administració local
    * concurs administratiu

Informació pública de les bases de la convocatòria per a la provisió de tres places d'enginyer industrial. [1999/S2609]
  
L'Ajuntament Ple de València, en la sessió plenària del dia 27 de novembre de 1998, va aprovar les següents:
  
Bases que han de regir la convocatòria per a proveir en propietat tres places d'enginyer industrial.
  
L'objecte d'aquestes bases, aprovades pel Ple de la corporació el dia 27 de novembre de 1998, és la provisió en propietat de tres places d'enginyer industrial de l'escala d'administració especial, subescala tècnica, classe superiors, grup A de titulació de l'article 25 de la Llei 30/1984, de 2 d'agost, de les quals es reserva una per a promoció interna.
  
El procediment selectiu és el d'oposició lliure.
  
Normes generals
  
Primera. Places màximes a proveir
  
El tribunal no pot declarar que ha superat el procés selectiu un nombre d'aspirants superior al de places convocades.
  
Segona. Places de promoció interna
  
Els aspirants no podran participar simultàniament per ambdós sistemes d'accés. La contravenció d'aquesta norma determinarà l'exclusió d'aquells que no l'observen en les seues sol·licituds pel que fa al torn de promoció interna, llevat que en el termini relatiu a l'exposició de la llista provisional d'admesos, manifeste, l'interessat optar per l'altre torn.
  
Les places no cobertes per promoció interna incrementaran les corresponents al sistema d'accés lliure.
  
Tercera. Requisits dels aspirants
  
Per a ser admesos a aquest procés selectiu per a l'accés a la funció pública local, caldrà:
  
a) Posseir la nacionalitat espanyola o, d'acord amb el que estableix la Llei 17/1993, de 23 de desembre, sobre l'accés a determinats sectors de la funció pública dels nacionals de la resta d'estats membres de la Unió Europea, tindre la nacionalitat d'un país membre d'aquesta o la de qualsevol d'aquells estats als quals, en virtut de tractats internacionals realitzats per la Unió Europea i ratificats per Espanya, siga d'aplicació la lliure circulació de treballadors en els termes en què aquesta es troba definida en el Tractat Constitutiu de la Unió Europea.
  
b) Tindre complits 18 anys i no excedir dels 55.
  
c) Posseir el títol d'Enginyeria Industrial o equivalent, o en condicions d'obtindre'l en la data en què acabe el termini de presentació d'instàncies. En qualsevol cas, l'aspirant haurà d'aportar l'equivalència mitjançant la certificació expedida a l'efecte per l'administració competent en cada cas.
  
d) Posseir la capacitat física i psíquica necessàries per a l'exercici de les funcions dels llocs de treball afectats.
  
e) No haver sigut separat mitjançant expedient disciplinari del servei de qualsevol de les administracions o institucions públiques, ni trobar-se inhabilitat per a l'exercici de funcions públiques.
  
Per als aspirants del torn de promoció interna:
  
f) Reunir els requisits exigits amb caràcter general, i tenir una antiguitat de almenys dos anys de serveis efectius en l'escala d'administració especial, grup B de titulació en l'Ajuntament de València.
  
Quarta. Forma i termini de presentació d'instàncies
  
Les instàncies per a sol·licitar prendre part en aquesta convocatòria s'han de dirigir a l'alcaldessa presidenta de l'Ajuntament de València i s'han de presentar al Registre General d'Entrada d'aquest, o en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú; es pot utilitzar la instància model que facilitarà l'oficina d'informació municipal, situada a la plaça de l'Ajuntament, número 1, planta baixa, durant un termini de 20 dies hàbils, a partir de l'endemà de la publicació de l'extracte d'aquesta convocatòria en el Boletín Oficial del Estado.
  
A la instància caldrà acompanyar el resguard de l'ingrés bancari en el compte número 063-3101333478 de Bancaixa, efectuat directament o per transferència de l'import dels drets d'examen, que es fixen en 5.900 pessetes. Es podrà acompanyar, si s'escau, el resguard del gir postal o telegràfic del pagament, en el qual caldrà fer constar la convocatòria a què correspon l'ingrés.
  
Els citats drets d'examen sols es tornaran als qui no siguen admesos al procediment selectiu per falta d'algun dels requisits exigits per a prendre-hi part.
  
En la instància s'assenyalarà el torn pel qual s'opta.
  
Aquells que per estar afectats d'una minusvalia necessiten adaptacions per a la realització de les proves ho indicaran en l'apartat corresponent a fi que es puguen adoptar les mesures oportunes, les quals seran concedides a criteri del tribunal selectiu, després de l'estudi previ i sempre que es garantisquen les condicions d'igualtat amb la resta de torns. En aquells casos en els quals se susciten dubtes sobre l'oportunitat en allò sol·licitat, es podrà oir l'interessat, i també demanar assessorament i, si s'escau, la col·laboració dels òrgans tècnics competents. En tot cas, hi haurà congruència entre l'adaptació que se sol·licita i la naturalesa de l'exercici per al qual es demana ja que aquella no pot desvirtuar el sentit de la prova.
  
També hauran de fer declaració expressa que reuneixen els requisits exigits i la capacitat per a l'exercici del lloc de treball. Si en el desenvolupament del procés selectiu se suscitaren dubtes en el tribunal pel que fa a la capacitat de l'aspirant amb discapacitat per a l'exercici de les funcions de la plaça a la qual opta, podrà recaptar el corresponent dictamen de l'òrgan competent. En aquest cas, fins que no s'emeta el dictamen, l'aspirant podrà participar condicionalment en el procés selectiu, i queda en suspens la resolució definitiva sobre l'admissió o exclusió del procés fins la recepció del dictamen.
  
Cinquena. Admissió dels aspirants
  
Per a ser admesos a les proves selectives, serà suficient amb que els aspirants manifesten en les instàncies que compleixen totes i cadascuna de les condicions exigides, referides a la data d'expiració del termini de presentació d'instàncies i amb pagar el drets d'examen.
  
Expirat aquest termini, en el termini d'un mes, ampliable en els supòsits que estableix la Llei 30/1992, per resolució es declararà aprovada la llista d'admesos i exclosos, la qual s'adoptarà tenint en compte el que han declarat els aspirants i sense perjudici del que determina la base 10. En aquesta resolució, que es publicarà en el Butlletí Oficial de la Província s'indicarà el termini de 10 dies perquè els aspirants exclosos n'esmenen les errades. Així mateix, en el dit termini els interessats podran presentar qualsevol reclamació pertinent.
  
La publicació d'aquesta resolució serà determinant dels terminis a efectes de possibles impugnacions o recursos.
  
Les errades de fet es podran esmenar en qualsevol moment, d'ofici o a petició de l'interessat.
  
Si no es produeix cap reclamació, suggeriment o petició d'esmena, la resolució provisional esdevindrà definitiva automàticament. En un altre cas, resoltes les reclamacions i esmenes, es publicaran en el Butlletí Oficial de la Província o es notificaran individualment als directament afectats.
  
Sisena. Tribunal
  
El tribunal per a aquesta selecció, estarà integrat pels següents membres, tots amb veu i vot:
  
Presidenta titular: alcaldessa de la corporació.
  
President suplent: regidor delegat de l'Àrea d'Administració General o membre de la corporació en qui delegue el president titular.
  
Secretari titular: el secretari general de la corporació.
  
Secretari suplent: el funcionari amb habilitació de caràcter nacional, subescala secretaria, en qui delegue el secretari titular.
  
Vocals:
  
Titular: un regidor membre de la corporació designat a l'efecte amb titulació igual o superior a la requerida per a la plaça que es convoca.
  
Suplent: un regidor membre de la corporació designat a l'efecte amb titulació igual o superior a la requerida per a la plaça que es convoca.
  
Titular: un funcionari de carrera d'aquesta corporació amb titulació igual o superior a la requerida per a la plaça que es convoca i corresponent a la mateixa àrea de coneixements.
  
Suplent: un funcionari de carrera d'aquesta corporació amb titulació igual o superior a la requerida per a la plaça que es convoca i corresponent a la mateixa àrea de coneixements.
  
Titular: un funcionari de carrera d'aquesta corporació amb titulació igual o superior a la requerida per a la plaça que es convoca i corresponent a la mateixa àrea de coneixements.
  
Suplent: un funcionari amb titulació igual o superior a la requerida per a la plaça que es convoca i corresponent a la mateixa àrea de coneixements.
  
Titular: un funcionari de carrera d'aquesta corporació, del grup A de titulació.
  
Suplent: un funcionari de carrera d'aquesta corporació, del grup A de titulació.
  
Titular: Un funcionari de carrera d'aquesta corporació, del grup A de titulació pertanyent a la mateixa àrea de coneixements.
  
Suplent: un funcionari de carrera d'aquesta corporació, del grup A de titulació pertanyent a la mateixa àrea de coneixements.
  
Titular: Un representant de l'administració del Consell, designat per la Conselleria de Presidència amb titulació igual o superior a la requerida per a la plaça que es convoca i pertanyent a la mateixa àrea de coneixements.
  
Suplent: un representant de l'administració del Consell, designat per la Conselleria de Presidència amb titulació igual o superior a la requerida per a la plaça que es convoca i pertanyent a la mateixa àrea de coneixements.
  
Titular: un funcionari de carrera d'aquesta corporació, membre d'alguna de les seccions sindicals representatives amb titulació igual o superior a la requerida per a la plaça que es convoca.
  
Suplent: un funcionari de carrera d'aquesta corporació, membre d'alguna de les seccions sindicals representatives amb titulació igual o superior a la requerida per a la plaça que es convoca.
  
En cas d'absència del president titular o suplent, la presidència li correspondrà al vocal regidor.
  
El nomenament com a membre d'aquest tribunal es farà públic junt amb la llista provisional d'admesos, per resolució de l'Alcaldia o acord de la Comissió de Govern, si ho tinguera delegat.
  
El tribunal no podrà constituir-se ni actuar sense l'assistència almenys de la meitat dels membres, titulars o suplents indistintament.
  
Als efectes del que disposa l'annex IV del Reial Decret 236/1988, de 4 de març, el tribunal que actua en aquesta prova selectiva té la categoria primera de les que s'hi recullen, tant pel que fa a les assistències dels membres del tribunal com la dels assessors i col·laboradors.
  
Els membres del tribunal podran ser recusats pels aspirants de conformitat amb el que disposen els articles 28 i 29 de la Llei 30/1992.
  
Setena. Calendari
  
La data, l'hora i el lloc de realització del primer exercici de les proves selectives s'anunciarà en la publicació de la resolució per la qual s'aprove la llista d'admesos i exclosos a què es refereix la base cinquena anterior.
  
Una vegada començades les proves selectives no serà obligatòria la publicació dels següents anuncis de realització de la resta d'exercicis en el Butlletí Oficial de la Província. El tribunal farà públics aquests anuncis en el tauler d'anuncis de la corporació amb 12 hores d'antelació al començament d'aquestes, si es tracta del mateix exercici, o de 24 si es tracta d'un de nou. En qualsevol cas, des de la conclusió d'un exercici fins el començament del següent no han de transcórrer menys de 72 hores ni més de 45 dies naturals.
  
Es podran reduir els terminis indicats si ho proposara el tribunal i acceptaren tots els aspirants o és sol·licitat per aquests unànimement. Açò es farà constar en l'expedient.
  
Vuitena. Ordre d'intervenció dels aspirants. Identificació
  
Els aspirants seran convocats per a cada exercici en crida única. La no-presentació d'un aspirant a qualsevol dels exercicis obligatoris, en el moment de ser cridat, determinarà automàticament el decaïment del dret a participar en el mateix exercici i en els successius, i quedarà exclòs, en conseqüència, del procediment selectiu. Es podran examinar els aspirants afectats per aquestes circumstàncies, sempre que no haja acabat la prova corresponent o si ha acabat, quan no es dificulte el desenvolupament de la convocatòria, amb perjudici per a l'interés general o de tercers, en cas de força major degudament justificat i amb absoluta llibertat de criteri per part del tribunal.
  
L'ordre d'intervenció dels aspirants en aquells exercicis que no puguen realitzar-se conjuntament serà alfabètic, i començarà per l'aspirant el primer cognom del qual comence per la lletra insaculada, d'acord amb el resultat del sorteig públic realitzat a l'efecte.
  
El tribunal podrà demanar en qualsevol moment als aspirants que acrediten la identitat, per a la qual cosa caldrà que vagen provistos del document nacional d'identitat.
  
Novena. Llista d'aprovats
  
Acabades les proves selectives, el tribunal farà pública la llista d'aspirants aprovats, si n'hi ha, per ordre de puntuació, i l'elevarà a l'òrgan competent; així mateix remetrà l'acta de l'última sessió i no podrà declarar que ha superat aquest procediment selectiu un nombre d'aspirants superior al de places convocades.
  
Deu. Presentació de documents
  
Els aspirants proposats pel tribunal hauran d'aportar davant la corporació, en el termini de 20 dies hàbils des que es publique la llista d'aspirants aprovats, els documents acreditatius de les condicions de capacitat i els requisits exigits en la norma tercera de la present convocatòria.
  
Els aspirants proposats que hagen fet valer la condició de minusvàlids, hauran d'acreditar aquesta condició mitjançant la certificació expedida per la Conselleria de Treball i Afers Socials o òrgans competents, en què haurà d'acreditar-se, a més de la discapacitat igual o superior al 33%, la capacitat per a exercir les tasques i funcions de la plaça.
  
Els aspirants que tinguen la condició de funcionari de carrera quedaran exempts de justificar documentalment les condicions generals a què es refereix la base tercera, que ja hagen sigut provades per a obtindre l'anterior nomenament. En qualsevol cas, hauran de presentar l'original o la fotocòpia compulsada del nomenament com a funcionari de carrera i el títol acadèmic exigit.
  
Els qui dins del termini indicat, i excepte casos de força major, no presenten la documentació o de l'examen d'aquesta es dedueix que manquen d'algun dels requisits exigits, no podran ser nomenats funcionaris; açò comportarà la invalidesa de l'actuació d'aquests aspirants i la nul·litat subsegüent dels actes del tribunal en relació a aquests, sense perjudici de la responsabilitat en què hagen pogut incórrer per falsedat en la instància.
  
En el supòsit que l'aspirant és exclòs per la no-presentació o falsedat en la documentació, el tribunal podrà proposar addicionalment la inclusió, en el mateix nombre d'exclosos, d'aquells que havent superat les proves estiguen fora pel límit establit en la norma primera.
  
Els qui superen les proves selectives hauran d'acreditar els seus coneixements de valencià mitjançant la presentació dels certificats, diplomes o títols que hagen sigut homologats per la Generalitat Valenciana. Els qui no puguen acreditar els dits coneixements hauran de comprometre's a la realització dels cursos de perfeccionament que siguen organitzats amb aquesta finalitat.
  
Onze. Nomenament
  
Una vegada complits els requisits precedents, es realitzarà el nomenament dels aspirants proposats, que hauran de prendre possessió del càrrec en el termini de 30 dies, a comptar des de l'endemà de la notificació del nomenament.
  
Dotze. Incidències
  
El tribunal queda autoritzat per a resoldre els dubtes que es presenten i prendre els acords necessaris per al bon ordre del procés selectiu en tot allò que no estableixen aquestes bases.
  
Tretze. Normativa i recursos
  
13.1 La convocatòria es regirà, en allò que no estableixen aquestes bases, per la normativa bàsica estatal sobre la funció pública, continguda en la Llei 30/1984, de 2 d'agost, modificada per la Llei 22/1993, de 29 de desembre, en el Text Refós aprovat pel Reial Decret Legislatiu 781/1986, de 18 d'abril, el Reial Decret 896/1991, de 7 de juny, Reial Decret 364/1995, de 10 de març, com també per la normativa autonòmica valenciana sobre la funció pública, Text Refós de 24 d'octubre de 1995; Decret 69/1986, de 2 de juny i altres normes reglamentàries.
  
13.2 Contra aquestes bases, l'acord aprovatori de les quals és definitiu en la via administrativa, els interessats legitimats poden interposar un recurs contenciós administratiu davant la Sala Contenciosa Administrativa del tribunal Superior de Justícia de la Comunitat Valenciana, dins del termini de dos mesos, comptats des de l'endemà de la publicació de l'extracte d'aquestes en el Boletín Oficial del Estado. Prèviament a la interposició del dit recurs, caldrà comunicar aquesta a l'òrgan administratiu municipal autor de l'acte, segons estableix l'article 110.3 de la Llei de Règim Jurídic de les Administracions Públiques i del Procediment Administratiu Comú. Tot això sense perjudici de poder interposar qualsevol altre recurs o acció escaient.
  
13.3 Contra els actes administratius definitius que es deriven de les bases, els interessats poden interposar els oportuns recursos, en els casos i en la forma establits en la Llei 30/1992, de Règim Jurídic de les Administracions Públiques i del Procediment Administratiu Comú i en la Llei Reguladora de la Jurisdicció Contenciosa Administrativa de 1956.
  
13.4 Si es presentara alguna al·legació, suggeriment, reclamació o petició de revisió per escrit sobre la puntuació atorgada pel tribunal o una altra circumstància relativa al desenvolupament de les proves, durant els cinc dies següents a la publicació de les puntuacions de cada prova o exercici, el tribunal decidirà sobre aquestes en la següent sessió i ho indicarà en la corresponent acta, tot això sense perjudici del que estableix aquesta base 13 pel que fa a la interposició de recursos, que es regirà per les normes generals sobre procediment i règim jurídic de les administracions públiques.
  
Catorze. Publicació
  
Aquestes bases es publicaran en el Butlletí Oficial de la Província i en el Diari Oficial de la Generalitat Valenciana i l'anunci de la convocatòria en extracte en el Boletín Oficial del Estado.
  
Normes específiques
  
Primera. Qualificació dels exercicis
  
Cadascun dels exercicis que figuren en el corresponent annex es qualificarà fins un màxim de 10 punts; quedaran eliminats els aspirants que no aconseguisquen un mínim de 5 punts en cadascun d'aquests.
  
El tribunal qualificador queda facultat per a determinar el nivell mínim exigit per a l'obtenció de les dites qualificacions, d'acord amb el sistema de valoració que s'adopte en cada prova.
  
Segona. Qualificació definitiva
  
La qualificació definitiva dels aspirants que hagueren superat els exercicis estarà determinada per la suma de les qualificacions parcials. En el supòsit de puntuacions iguals, els empats es resoldran tenint en compte la major puntuació obtinguda en l'exercici pràctic; en cas de persistir l'empat, es considerarà la puntuació del tercer exercici i posteriorment del primer exercici i si encara persistira l'empat, aquest es resoldrà a favor de l'aspirant de major edat.
  
Annex I
  
Primer exercici. De caràcter obligatori i eliminatori.
  
Consistirà a contestar per escrit un qüestionari de 100 preguntes, tipus test, relacionades amb els temes que figuren en l'annex II de les bases d'aquesta convocatòria.
  
El tribunal determinarà el temps de duració de l'exercici i la penalització de les errades immediatament abans de començar l'exercici, en funció de la dificultat de la prova.
  
Segon exercici. De caràcter obligatori i eliminatori.
  
Consistirà en la realització de dues proves pràctiques, que determinarà el tribunal immediatament abans de la realització de l'exercici, relacionades amb les funcions pròpies dels llocs reservats a la subescala i categoria i amb les matèries incloses en el programa que figura en l'annex II. El tribunal determinarà el temps de duració de la prova o proves, en funció de la dificultat que representen.
  
Tercer exercici. De caràcter obligatori i eliminatori
  
Consistirà a desenvolupar, per escrit, durant un període màxim de dues hores, un tema de caràcter general determinat pel tribunal immediatament abans de començar l'exercici, d'entre dos o més propostes i relacionat amb el programa que figura com a annex II d'aquesta convocatòria, encara que no es corresponga amb un epígraf concret d'aquest; els aspirants tindran àmplia llibertat pel que fa a la forma d'exposició de la prova.
  
En l'exercici es valorarà la formació general, els coneixements específics sobre la matèria, la claredat i l'ordre d'idees, la facilitat d'exposició escrita, l'aportació personal de l'aspirant i la capacitat de síntesi d'aquest.
  
Annex II
  
Tema 1. La Constitució espanyola de 1978. Principis generals.
  
Tema 2. Drets i deures fonamentals dels espanyols.
  
Tema 3. La Corona. Les Corts Generals.
  
Tema 4. El Govern i l'administració. El poder judicial.
  
Tema 5. Organització territorial de l'estat. Els estatuts d'autonomia: significat. Especial referència a l'Estatut d'Autonomia de la Comunitat Valenciana: principis generals i organització.
  
Tema 6. Fonts del dret públic. La llei: classes. El reglament: classes. Les ordenances municipals. Altres fonts del dret administratiu.
  
Tema 7. Principis generals del procediment administratiu. Normes reguladores. Dies i hores hàbils, còmput de terminis. Recepció i registre de documents.
  
Tema 8. Fases del procediment administratiu general. El silenci administratiu. La teoria de la invalidesa de l'acte administratiu. Actes nuls i anul·lables. Convalidació. Revisió d'ofici.
  
Tema 9. Els recursos administratius. Classes: recurs ordinari, recurs de revisió. El recurs contenciós administratiu.
  
Tema 10. Règim local espanyol. Principis constitucionals.
  
Tema 11. La província en el règim local. Organització provincial. Competències.
  
Tema 12. El municipi. El terme municipal. La població. L'empadronament. Consideració especial del veí. Informació i participació ciutadana. Organització municipal. Competències.
  
Tema 13. Personal al servei de l'administració local. La funció pública local i l'organització d'aquesta. Drets i deures dels funcionaris públics locals. Incompatibilitats. Règim disciplinari.
  
Tema 14. Principis generals i classes de contractes administratius en l'esfera local. La selecció del contractista. Drets i deures del contractista i de l'administració.
  
Tema 15. El contracte de subministraments. El contracte d'assistència. El contracte per a la realització de treballs específics i concrets no habituals.
  
Tema 16. Les formes d'activitat en les entitats locals. La intervenció administrativa en l'activitat privada. Procediment d'atorgament de llicències.
  
Tema 17. El servei públic en l'esfera local. Els modes de gestió dels serveis. Consideració especial de la concessió.
  
Tema 18. Funcionament dels òrgans col·legiats locals. Convocatòria i ordre del dia. Requisits de constitució. Votacions. Actes i certificats d'acords.
  
Tema 19. Els béns de les entitats locals. Especial consideració de l'inventari de béns i drets.
  
Tema 20. Hisendes locals. Classificació dels ingressos.
  
Tema 21. Competències municipals en urbanisme i medi ambient. Contingut. Legislació bàsica. La seua incidència a l'Ajuntament de València.
  
Tema 22. Ordenances municipals d'usos i activitats de València. Classificació d'activitats. Qualificació. Règim d'autoritzacions. Conseqüències urbanístiques i mediambientals derivades de la seua aplicació.
  
Tema 23. La classificació del sòl. Limitacions i deures d'urbanització. Finançament. El cas de València.
  
Tema 24. Urbanisme i serveis municipals. Desenvolupament de l'estructura municipal de les dites matèries.
  
Tema 25. Revisió de planejament urbà a València a partir de l'any 1979. La seua incidència a les zones industrials. La seua incidència en el medi ambient urbà de València.
  
Tema 26. L'ordenació territorial. Classes de plans d'ordenació. Naturalesa jurídica dels instruments de planejament. El règim d'impugnació.
  
Tema 27. Intervenció administrativa en l'edificació i ús del sòl. Actes subjectes a llicència. Competència i procediment per a l'atorgament de llicències urbanístiques.
  
Tema 28. Protecció de la legalitat urbanística. Competències en l'exercici de la inspecció urbanística. Diferents mesures davant les infraccions urbanístiques.
  
Tema 29. El problema de l'aigua. Organismes administratius relacionats amb la gestió de l'aigua. Legislació aplicable: de caràcter general i de caràcter sectorial. Competències municipals. Aplicació al cas de la ciutat de València.
  
Tema 30. Proveïment d'aigua. Captació d'aigües. Consum d'aigua. Emmagatzematge d'aigua.
  
Tema 31. Transport i distribució d'aigua. Principis hidràulics del càlcul de canonades a pressió. Material, vàlvules. Col·locació de tubs a pressió. Xarxes de conducció d'aigua. Elevació de l'aigua.
  
Tema 32. Els usos industrials en plans d'ordenació i ordenances municipals; aigües residuals. Criteris i aspectes que s'han de considerar. La regulació de sistemes individuals o privats d'eliminació d'aigües residuals. Regulació de col·lectors. Regulació de residus admissibles. La situació normativa a València i prestació de serveis.
  
Tema 33. Aigües residuals. Característiques. Anàlisi d'aigües residuals. Característiques físiques. Característiques químiques. Característiques biològiques.
  
Tema 34. Bombes. Tipus de bombes. Característiques de funcionament. Camp d'aplicació. Principis de les pèrdues a causa del fregament. Altres pèrdues de càrrega en les instal·lacions.
  
Tema 35. Sistema de depuració. Tractaments: primari, secundari (biològiques) i terciari (eliminació de fòsfor, nitrogen, ferro, manganés, absorció canvi iònic, osmosi inversa, mètodes catalítics. Electrodiàlisi, estanyatges).
  
Tema 36. L'aplicació de l'ozó en el tractament d'aigua potable. La seua aplicació a Espanya.
  
Tema 37. Estacions de bombeig i emissaris submarins.
  
Tema 38. Xarxa de sanejament de València. Principis de disseny i càlcul de col·lectors i xarxes. Valoració del servei. Prestació del servei. El sanejament com a servei municipal. Opcions organitzatives. Finançament. Rendiment. Control de funcionament. Aplicació al cas de València.
  
Tema 39. La gestió integral de l'aigua. La seua aplicació al cas de la ciutat de València.
  
Tema 40. Els usos industrials en plans d'ordenació i ordenances municipals; contaminació atmosfèrica. Criteris i aspectes que s'han de considerar. Regulació sobre la qualitat de l'aire. Regulació sobre instal·lacions de calefacció. Regulació sobre instal·lacions industrials. Regulació d'activitats a l'aire lliure. Avaluació de potencials contaminants de fonts fixes i mòbils. Mètodes òptics de valuació per a mesures d'emissió. Altres mètodes de mesures d'immissions. Situació normativa a València.
  
Tema 41. Aire condicionat. Sistemes d'aire condicionat. Components de les instal·lacions, criteris per al càlcul de les instal·lacions d'aire condicionat.
  
Tema 42. Els usos industrials en plans d'ordenació i ordenances municipals; olors. Criteris i aspectes que s'han de considerar. Regulació d'emissió d'olors. Olfatòmetres. Metodologies de determinació de nivell de molèstia patit per la població. Situació normativa a València.
  
Tema 43. Els usos industrials en plans d'ordenació i ordenances municipals, incendis. Risc d'explosió. Criteris i aspectes que s'han de considerar. Líquids inflamables, condicions de seguretat.
  
Tema 44. Distàncies de seguretat, pols i gasos explosius. Càlcul de característiques EF/RF. Riscos d'explosius en pols, vapors i gasos per a certes substàncies. Potències calorífiques, temperatures d'inflamació, inflamabilitat i reactivitat per a diverses substàncies. Situació normativa a València.
  
Tema 45. Els usos industrials en plans d'ordenació i ordenances municipals. Residus sòlids urbans. Generació i característiques dels residus sòlids urbans. Evolució i tendències.
  
Tema 46. Sistema de recollida de residus sòlids urbans i la seua problemàtica espaciotemporal. Abast i tipus. Ús de contenidors per a la recollida de residus sòlids urbans.
  
Tema 47. Vehicles per a recollida: característiques. Incidència sobre la sanitat ambiental. Horaris de recollida. Estudi comparatiu.
  
Tema 48. Tècniques utilitzades per a l'eliminació de residus sòlids urbans. Abocadors controlats. Costos. Avantatges i inconvenients. Contaminació.
  
Tema 49. Fabricació de compost. Costos. Avantatges i inconvenients. Contaminació. Incineració. Costos. Avantatges i inconvenients. Contaminació.
  
Tema 50. Aprofitament integral dels residus sòlids urbans.
  
Tema 51. Elaboració d'un pla d'eliminació de residus sòlids a escala local. Anàlisi del sistema a la ciutat de València. Elaboració d'un pla d'eliminació a escala comarcal. Costos.
  
Tema 52. plec programa per a una planta de transformació d'escombraries en adob orgànic.
  
Tema 53. Legislació sobre eliminació de residus sòlids a Espanya. Llei de Residus Tòxics i Perillosos. Llei d'Impacte Ambiental (Generalitat Valenciana). Reglament d'Activitats Molestes, Insalubres, Nocives i Perilloses. El nou marc legislatiu a la Comunitat Valenciana. Conselleria de Medi Ambient.
  
Tema 54. Matèries contaminants. Tecnologies poc contaminants. Mesures correctores. Contaminació de les aigües motivada per abocadors. Mesures correctores.
  
Tema 55. La neteja en vies públiques i espais públics oberts a la seua problemàtica espaciotemporal. Abast. Estructura general. Criteris de dimensió i coordinació. Dimensió tipus.
  
Tema 56. Problemàtica espaciotemporal i solucions (mètodes i tecnologies, mecanització de la neteja pública. Avantatges i inconvenients, vehicles i maquinària utilitzada). Costos. Anàlisi del sistema a la ciutat de València.
  
Tema 57. Col·laboració ciutadana en els serveis de recollida de residus i neteja pública. El trànsit i els serveis de recollida de residus i neteja pública. Mesures a adoptar.
  
Tema 58. La seguretat del personal dels serveis de recollida de residus i neteja pública.
  
Tema 59. Competències municipals en la recollida i eliminació d'escombraries. Ordenança de l'Ajuntament de València sobre recollida de residus i neteja pública. Contingut. Gestió i finançament.
  
Tema 60. Conveni col·lectiu del servei de recollida de residus i neteja pública.
  
Tema 61. Faltes i sancions per incompliment dels plecs de condicions de recollida de residus i neteja pública. Tramitació. Inspecció dels serveis de recollida de residus i neteja pública.
  
Tema 62. Gestió d'un projecte de serveis. Projectes d'obres. Estructura d'un projecte. Avantprojecte i estudis previs.
  
Tema 63. Organització del treball i planificació de recursos humans. Temps de treball. Temps tipus. Activitat. Mètodes. El control com a guia de la gestió empresarial.
  
Tema 64. Planificació i pressupostos per programes. Sistemes de control administració per programes. Control de costos en l'administració pública.
  
Tema 65. Els usos industrials en plans d'ordenació i ordenances municipals: sorolls i vibracions. Paràmetres de definició. El soroll contaminant de les àrees urbanes. Criteris i aspectes que s'han de considerar. Mesurament. Efectes físics i psíquics del soroll. Regulació de sorolls i vibracions. Intervenció municipal sobre el soroll: absorció i aïllament acústic de materials d'ús corrent. Situació normativa a València.
  
Tema 66. Enllumenat públic. Nomenclatura i magnituds. Fonts de llum. Factors que influeixen en la visió. El color. Fonts de llum, principis, característiques i funcionament. Elements auxiliars. Condicions que han de complir les fonts de llum. Control. Conservació i manteniment de les fonts de llum. Característiques de l'enllumenat públic a València.
  
Tema 67. Enllumenat públic; materials. Fonts lluminoses. Reactàncies. Condensadors. Lluminàries. Suports. Cables. Il·luminació. Factors determinants d'una font d'enllumenat públic. Nivells d'il·luminació i factors d'uniformitat. Disposició dels punts de llum. Enlluernament. Sistemes de càlcul d'enllumenat públic. Elements que componen una instal·lació. Enllumenat i interiors. Factors determinants i càlcul.
  
Tema 68. Enllumenat públic: bases. Visibilitat. Càlculs. Classificació de les vies públiques. Els factors determinants del projecte. Situació dels punts de llum. Instal·lacions especials en aparcaments. Túnels i parcs. Temps d'encesa i bases econòmiques.
  
Tema 69. Enllumenat públic: projecte i execució d'instal·lacions. Aspectes recomanables. Contingut del projecte. Enllumenat públic, recepció d'instal·lacions. Control previ de materials. Comprovació de materials i instal·lació. Recepcions provisional i definitiva. Enllumenat públic, conservació i explotació d'instal·lacions. Conservació de la il·luminació. Conservació de la instal·lació. Programa de conservació.
  
Tema 70. Reglament d'Activitats Molestes, Insalubres, Nocives i Perilloses. Normes complementàries d'aplicació. Llicències per a l'exercici d'activitats qualificades. Directrius de la Conselleria per a la redacció de projectes que acompanyen la sol·licitud d'activitats qualificades.
  
Tema 71. El Reglament de Policia d'Espectacles Públics i Activitats Recreatives (competències municipals i anàlisi de la seua problemàtica tecnicoadministrativa).
  
Tema 72. Reglamentació tecnicosanitària per al proveïment i control de qualitat d'aigua potable de consum públic. Regulació de llicències i funcionament per a grues torre a València.
  
Tema 73. Normativa de protecció contra incendis. NBE-CPI-96. Extintors. Tipus i aplicació.
  
Tema 74. Reglament de línies elèctriques aèries d'alta tensió. Reglaments sobre instal·lació i funcionament de centrals elèctriques i estacions transformadores. Reglament electrotècnic de baixa tensió.
  
Tema 75. Tarificació de l'energia elèctrica. Antecedents. L'etapa actual. Reestructuració del sector. Sistema de tarifes actual. Les tarifes elèctriques: aspectes tecnicoeconòmics dels subministraments d'energia als serveis i dependències municipals en una població com València. Mesures d'estalvi. Contractació. Tendències.
  
Tema 76. Xarxes aèries per a distribució d'energia elèctrica; instàncies NIBT aplicables. Xarxes subterrànies per a distribució d'energia elèctrica; instàncies NIBT aplicables.
  
Tema 77. Instal·lacions d'enllaç; instàncies NIBT aplicables. Esquemes. Embrancaments. Caixes generals de protecció. Línia repartidora. Derivacions individuals. Comptadors. Dispositius privats de comandament i protecció general.
  
Tema 78. Instal·lacions interiors o receptores; instàncies NIBT aplicables. Prescripcions generals. sistemes d'instal·lació. Tubs protectors. Protecció contra sobreintensitats i sobretensions. Protecció contra contactes directes i indirectes.
  
Tema 79. Instal·lacions en locals de pública concurrència, en locals de risc d'incendi i explotació, en locals de característiques o finalitats especials; instàncies NIBT aplicables.
  
Tema 80. Connexió a terra. Instal·ladors autoritzats. Autorització i posada en servei de les instal·lacions. Inspecció de les instal·lacions. Qualificació de les instal·lacions com a resultat de les inspeccions realitzades. Normes UNE d'obligada aplicació; instruccions NIBT aplicables.
  
Tema 81. Posada en neutre de masses en xarxes de distribució d'energia elèctrica. Instal·lacions d'enllumenat públic. Subministraments en baixa tensió. Revisió de camps; instruccions NIBT aplicables.
  
Tema 82. Química i física del foc: dinàmica i evolució dels incendis en distints àmbits. Fums i gasos de combustió. Avaluació del risc d'incendis. Anàlisi dels factors de risc. Mètodes d'avaluació.
  
Tema 83. Reacció i resistència al foc. Combustibilitat. Ignifugació. Comportament al foc de materials i estructures. Sectorització. Instal·lacions de protecció contra incendis: detecció, alarma i emergència, instal·lacions fixes d'extinció: ruixadors, haló, CO2, pols, etc.
  
Tema 84. Lesions en els edificis. Causes. Manifestació de les lesions. Apuntalaments i enderrocaments. Actuacions en focs urbans. Edificis en altura. Locals de pública concurrència i espectacles públics. Fogueres i falles.
  
Tema 85. Vehicles i equips mòbils d'extinció. Tipus i característiques. Vehicles i equips mòbils de rescats i salvament. Equipament auxiliar. Equips personals.
  
Tema 86. Actuacions en focs forestals. Pla assistencial. Plans d'actuació. Actuacions de grans emergències. Plans territorials d'emergència. Planimetria del territori. Mapes de reg. Catàlegs de mitjans i recursos.
  
Tema 87. Plans municipals d'emergència. Autoprotecció. Plans d'autoprotecció. Actualització. Suplantació. Legislació en matèria de prevenció d'incendis.
  
Tema 88. Planificació de recursos en un servei contra incendis. Cobertura territorial. Recursos necessaris. Avaluació segons les distintes hipòtesis. Recursos humans en serveis contra incendis. Personal de prevenció, foc i rescat.
  
Tema 89. Organització operativa del servei contra incendis. Divisió del territori. Tipus de parcs de bombers.
  
Tema 90. Elements bàsics del sistema operatiu. Personal operatiu, auxiliar i tècnic. Determinació de la dotació mínima d'un parc. Composició operativa amb personal i mitjans materials. Unitats tipus. Composició d'unitats eixida.
  
Tema 91. Els serveis públics de prevenció, extinció d'incendis i salvament a la ciutat de València i a la seua província. Els consorcis comarcals per al Servei d'Extinció d'Incendis i Salvament.
  
Tema 92. Llei de Prevenció de Riscos Laborals. Reglament dels Serveis de Prevenció. Seguretat i salut en les obres de construcció: normativa.